钦定古今图书集成/方舆汇编/职方典/第1538卷 > 《云龙洞记》焦希程
## 钦定古今图书集成/方舆汇编/职方典/第1538卷 > 《云龙洞记》焦希程

威清卫，本罗甸国故地也。国朝始置卫，以中华人守
之。去城西二里许有洞，人莫知奇也，且辱以“凉伞”之
名。丙辰秋，杪藩参莆田雪峰黄公暨予往焉。洞门卑
隘，罄折而入，其中宽衍，可容数十人。其上则氤氲之
气，蒸而成溜，清而成漳，蓊然蔚然，崖石变幻。望之如
云，而状态互异。或如灵芝，或如蓓蕾，或如玑衡，或如
凝露，或如蜂房，或如蛛网篆烟，盘旋于密石；或如齐
纨越縠，飘渺于风中。或锐如悬锥，而锋芒射目，或幻
如长虹，而夭矫乘空；或如神龙，自天而下，凛乎雷电
之将至也。予因忆家食时，每观夏云奇峰，往往见神
龙垂其端，信宿上下，而云从今洞，殆不异也。因名以
《云龙》。